***** ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Μαρτίου 1987 που καθορίζει τους όρους βάσει των οποίων η Ιρλανδία μπορεί να εφαρμόσει εκ νέου τα μέτρα για τη θέση υπό έλεγχο επιδημίας κανθάρου της αμπέλου (Το κείμενο στην αγγλική γλώσσα είναι το μόνο αυθεντικό) (87/196/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 79/117/ΕΟΚ του Συμβουλίου της 21ης Δεκεμβρίου 1978 περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες (1), όπως τροποποιήθηκε τελευταία από την οδηγία 86/355/ΕΟΚ (2), και ιδίως το άρθρο 7 παράγραφος 2, το αίτημα της Ιρλανδίας, Εκτιμώντας: ότι, με την απόφαση 85/295/ΕΟΚ της Επιτροπής (3), έχει επιτραπεί στην Ιρλανδία να εφαρμόσει εκ νέου τα μέτρα για να θέσει υπό έλεγχο την επιδημία κανθάρου της αμπέλου η οποία δεν ήταν δυνατόν να προβλεφτεί λόγω των κλιματικών συνθηκών που κανονικά επικρατούν στην Ιρλανδία· ότι η άδεια αυτή παρασχέθηκε υπό την προϋπόθεση διεξαγωγής δοκιμών κατά τη βλαστητική περίοδο 1985, για να επιβεβαιωθεί κατά πόσο τα προϊόντα που δεν περιέχουν τις δραστικές ουσίες που απαγορεύονται βάσει της οδηγίας 79/117/ΕΟΚ μπορούν να είναι αποτελεσματικά για την καταπολέμηση του κανθάρου της αμπέλου σε φυτείες μαλακόκαρπων· ότι τα αποτελέσματα από αυτές τις δοκιμές δεν ήταν οριστικά· ότι η προβολή που, όταν εκδηλώθηκε το 1984, αφορούσε τα μαύρα φραγκοστάφυλα και τις καλλιέργειες λαγοκερασιάς σε μία μόνο επιχείρηση τώρα έχει εμφανισθεί σε άλλες εκμεταλλεύσεις στις κομητείες Wexford και Kilkenny και έχει επίσης πλήξει τις καλλιέργειες φράουλας· ότι η Ιρλανδία επικαλείται, ως εκ τούτου, πάλι την επείγουσα διαδικασία του άρθρου 7 παράγραφος 1 της οδηγίας 79/117/ΕΟΚ για να επιτραπεί η χρησιμοποίηση της aldrin· ότι, λόγω του κινδύνου που παρουσιάζει ο κάνθαρος της αμπέλου, πρέπει να επιτραπεί στην Ιρλανδία να επαναλάβει τη χρησιμοποίηση της aldrin· ότι, εντούτοις, επειδή ο κύκλος καλλιέργειας της φράουλας είναι μικρής διάρκειας, δεν ενδείκνυται να συμπεριληφθεί στα πλαίσια της αδείας· ότι, επειδή υπάρχει πιθανότητα εξάπλωσης της ασθένειας, είναι σκόπιμο να επεκταθεί η παροχή αδείας στις κομητείες που έχουν σήμερα προσβληθεί και σε μια γειτονική κομητεία· ότι, ωστόσο μπορεί να ζητηθεί από την Ιρλανδία να διεξάγει περαιτέρω δοκιμές για να διαπιστωθεί κατά πόσο τα προϊόντα που δεν περιέχουν δραστικές ουσίες οι οποίες απαγορεύονται βάσει της οδηγίας 79/117/ΕΟΚ μπορεί να είναι αποτελεσματικά κατά του κανθάρου της αμπέλου στις περιοχές που έχουν προσβληθεί· ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Φυτοϋγειονομικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η Ιρλανδία είναι δυνατόν να επιτρέψει, κατά τις περιόδους 1987 και 1988, την προμήθεια και τη χρησιμοποίηση της aldrin, υπό την επίβλεψη υπαλλήλων του υπουργείου γεωργίας, στις φυτείες μαύρων φραγκοστάφυλων και λαγοκερασιάς στις κομητείες Kilkenny, Waterford και Wexford, προκειμένου να τεθεί υπό έλεγχο η επιδημία κανθάρου της αμπέλου, με την επιφύλαξη των υποχρεώσεων που προβλέπονται στο άρθρο 2. 2. Η Ιρλανδία πρέπει να απευθύνει, το αργότερο στις 31 Μαρτίου 1988 και στις 31 Μαρτίου 1989, προς την Επιτροπή και τα άλλα κράτη μέλη έκθεση στην οποία αναφέρεται λεπτομερώς ο βαθμός χρησιμοποίησης της aldrin κατά το προηγούμενο έτος δυνάμει της παρούσας απόφασης. Άρθρο 2 1. Κατά τη διάρκεια των βλαστητικών περιόδων 1987 και 1988, υπό την επίβλεψη υπαλλήλων του υπουργείου γεωργίας και σύμφωνα με γενικά αναγνωρισμένες μεθόδους, πραγματοποιούνται δοκιμές για να εξακριβωθεί κατά πόσο ορισμένα προϊόντα που δεν περιέχουν τις δραστικές ουσίες που απαγορεύονται βάσει της οδηγίας 79/117/ΕΟΚ, είναι αποτελεσματικά κατά του κανθάρου της αμπέλου σε φυτείες μαλακόκαρπων. Οι δοκιμές πραγματοποιούνται κάτω από διαφορετικές συνθήκες καλλιέργειας στην περιοχή που έχει προσβληθεί. 2. Η Ιρλανδία αποστέλλει στην Επιτροπή και στα άλλα κράτη μέλη προσωρινή έκθεση σχετικά με τις δοκιμές αυτές το αργότερο στις 31 Μαρτίου 1988 και μια πλήρη έκθεση το αργότερο στις 31 Μαρτίου 1989. Άρθρο 3 Η παρούσα απόφαση απευθύνεται στην Ιρλανδία. Βρυξέλλες, 4 Μαρτίου 1987.

[Source: multi_eurlex | Tokens: 3675]